સુરત, 13 ઓક્ટોબરઃ સુરત ખાતે વિશ્વની સૌથી મોટી ગાર્ડન ઘડિયાળ આવેલી છે. જેને ભેસ્તાન સ્થિત નવીનચંદ્ર ગાર્ડનમાં બનાવવામાં આવી છે. આ ઘડિયાળ છેલ્લા ઘણા વર્ષોથી બંધ હાલતમાં હતી અને તેને રિપેર કરવાની દરકાર લેવામાં આવી નહોતી પરંતુ હવે જનભાગીદારીથી એ ઘડિયાળને ફરી ફરતી કરવાનું કામ સુરત મહાનગરપાલિકા દ્વારા હાથ ધરવામાં આવ્યું છે. આ ઘડિયાળને ચેન્નાઇ બેઝ્ડ ઇન્ડિયા ક્લોક એન્ડ સાયન્સ દ્વારા બનાવવામાં આવી હતી. કેટલીક કંપનીઓ દ્વારા તેને રિપેર કરવાની જવાબદારી ઉઠાવી હતી, પરંતુ તે થઇ શક્યું નહોતું. હવે આ કામ મોરબીની એક ઘડિયાળ નિર્માતા કંપનીને સોંપવામાં આવ્યું છે.